C 100/110
SK
Úradný vestník Európskej únie
16.3.2023
3.15.
Úrady pre správu majetku budú špecializovanými orgánmi zriadenými alebo určenými v každom členskom štáte na zabezpečenie efektívnej správy zaisteného a zhabaného majetku a na spoluprácu s inými orgánmi zodpovednými za vyhľadávanie, identifikáciu, zaistenie, konfiškáciu a správu buď na národnej úrovni, alebo v cezhraničných prípadoch.
Navrhovanou smernicou sa presnejšie stanovujú úlohy úradov a členským štátom sa poskytuje väčšia jasnosť pri určovaní ich infraštruktúry na vymáhanie majetku. 3.16.
Nakladanie s majetkom alebo vrátenie majetku v cezhraničnom konaní by malo podliehať dohodám o rozdelení majetku, ktoré podpíšu príslušné členské štáty.
Národné systémy sa môžu výrazne líšiť, pokiaľ ide o druhy orgánov a postupov potrebných na uzavretie takýchto dohôd.
Navrhovaná smernica neobsahuje osobitné ustanovenia v tejto veci.
Z tohto dôvodu by sa ňou mali úradom pre vyhľadávanie majetku a úradom pre správu majetku v tejto súvislosti výslovne udeliť príslušné právomoci. 3.17.
Spolupráca s tretími krajinami je obzvlášť dôležitá, keďže organizovaná trestná činnosť je páchaná aj mimo EÚ a predstavuje značné riziko pre vnútornú bezpečnosť EÚ.
Keďže sú páchatelia organizovanej trestnej činnosti lepšie prepojení, pôsobia medzinárodne a v digitálnom prostredí, je dôležité zabezpečiť, aby orgány v tretích krajinách boli schopné spolupracovať so svojimi partnermi v členských štátoch EÚ.
Na ďalšie presadzovanie navrhovanej smernice by sa mali zvážiť rôzne nástroje pomoci a podpory. 3.18.
Konzultačné nástroje používané Komisiou pred navrhovanou smernicou boli inkluzívne a z hľadiska trvania a metód vhodné pre rôzne zainteresované strany, najmä príslušné orgány, odborníkov, podnikateľské organizácie, organizácie občianskej spoločnosti a širokú verejnosť.
EHSV uznáva úsilie Komisie sprístupniť spoľahlivé údaje a informácie o stave vecí a pokroku členských štátov a EÚ ako celku v oblasti vymáhania nezákonne nadobudnutého majetku.
Očakáva sa, že podobné úsilie sa vynaloží počas transpozície smernice do právnych predpisov členských štátov a počas hodnotenia jej vykonávania.
V Bruseli 14. decembra 2022 Predsedníčka Európskeho hospodárskeho a sociálneho výboru Christa SCHWENG